Rašinio pavadinimas **Mano pasaulis po 10 metų**

Autorius Kornelijus Villeruš, 14 metų, 7c klasė, elektroninis paštas vkornos@gmail.com

Kauno Vinco Kudirkos progimnazija, Trakų g. 39, LT-44327 Kaunas, kontaktinis telefonas 8-37-42 30 42

Mokytoja, padėjusi parengti darbą, Kristina Bačiulienė, elektroninis paštas kristinap364@gmail.com

Pasaulis keičiasi. Kasdien pastebėti jo raidą ir ją įvertinti sunkoka. Tai galima padaryti lyginant, kas buvo ir esti dabar. Atsigręžus į praėjusius metus, šimtmečius, tūkstantmečius, į žmonijos atsiradimo pradžią, *homo sapiens* gimimą. Pirmykštis žmogus pasaulio ir savęs, santykio su pasauliu ir savimi supratimą išsakė mituose. Juose netiesiogiai padėjo moralinių ir dvasinių vertybių pamatus, kurie vienokiu ar kitokiu būdu išliko iki mūsų laikų. Tebegyvuoja rašytiniuose ir nerašytiniuose šaltiniuose, žmonių sąmonėje. Ir pats žmogus nuolat kinta, keisdamas visa, kas jį supa. Kūrybos procesas nenutrūksta, kartais pakeičiama kryptis, koreguojama, permąstoma patirtis, patikrinamas humanizmas. Laikas išbando pagrindinių vertybių tvarumą, kurias perimame iš tėvų.

Mąstydamas apie save ir dabartinę visuomenę vis prisimenu tėvo pasakojimą. Vieną 1980-ųjų metų dieną eidamas po darbo namo išgirdo kitoje gatvės pusėje verkiantį vaiką. Kodėl jis liejo ašaras? Susirūpinęs tėtis nusprendė perbėgsiąs gatvę ir paklausiąs, kas atsitiko. Paguosiąs. Bet tuo metu iš už kampo išlindo grupelė paauglių. Pamatę verkiantįjį, priėjo prie jo, pasidomėjo. Pasirodo, pasiklydo atitrūkęs nuo mamos. Paaugliai išklausinėjo mažylį, surado parduotuvėje besiblaškančią motiną, tada pasuko savais keliais.

Kai tėvas šią istoriją papasakojo man, aš pašiurpau. Ne iš pasibjaurėjimo, anaiptol, – iš nuostabos. Keista buvo. Esu išgyvenęs analogišką situaciją. Kartą iš mokyklos ėjau į kavinę papietauti ir taip pat pamačiau raudantį vaiką. Jis buvo vienas. Ką daryti? Eiti paguosti? Besvarstant pasirodė keli paaugliai. Vienas jų nešėsi kolonėlę, iš kurios liejosi amerikietiškas popsas. Apsirengę jie buvo kaip tikrų turtuolių vaikai. Pamatę žliumbiantį vaiką, praėjo pro šalį išvadinę jį snarglium.

Sutrikau. Nusprendžiau neiti. Ne mano reikalas. Tegul verkia sau. Gaila. Kad šiais laikais žmogiškąsias savybes pažadinti darosi vis sunkiau. Kas bus po dešimt metų?

Mes itin sparčiai tobulėjame ir iriamės į priekį. Ką žmonės sugebėdavo pasiekti kokiame nors XIX a. per trisdešimt metų, dabar išvystytų tehnologijų dėka tai padarome per kokius penkerius. Jeigu anksčiau, sužinoję, kad serga vėžiu, nusiteikdavo netolimai mirčiai, dabar, išgirdę, jog sergame šia baisia liga, nors ir krentame į depresiją, bet pažangiosios technologijos padeda sulėtinti ligos progresą. Chemoterapijos, radioterapijos bei kitais spinduliuotę gaminančiais moderniais aparatais. Tikiu, jog po dešimt metų mano pasaulyje bus išvystyta nanotechnologija. Nanotechnologija – modernus ligų gydymo būdas, kurio pradmenys pradeda iš lėto vystytis jau dabar. Pacientui suleidžiamos itin mažos dalelytės (mažesnės už ląstelę), kurios pasiskleidžia po visą paciento kūną ir išžudo svetimas, blogį nešančias ląsteles, pavyzdžiui, vėžio, hepatito A, B, C, tuberkuliozės bei kitų daugelio ligų. Taigi po dešimt metų nebeliks gąsdinančių, siaubą varančių, kūną besiglemžiančių virusų.

Atrodo, jog, šiais laikais, neretai to nenutuokdami, ligos ieškome patys. Ypač jaunimas, nepaleidžiantis iš akiračio plačiaekranių telefonų, kompiuterių. Nesistebiu, kodėl vis daugiau paauglių būna prislėgti, depresiški. Todėl, kad jie su bendraamžiais vis dažniau bendrauja virtualioje aplinkoje, nei gyvai... Tai juos blokuoja nuo normalios socialinės aplinkos. Kas bus po dešimt metų? Dalis žmonių jau įpratę fotografuoti savo maistą ir aprašyti jo ingredientus virtualioje aplinkoje, užuot kalbėję apie tai gyvai su kolegomis, pažįstamaisiais, draugais. Technologijos mums atstoja draugus. Tačiau, kad ir kaip paradoksalu, virtuali erdvė – didelė technologinio-socialinio bendravimo pažanga.

Žinoma, technologijos labai padeda ir palengvina mūsų gyvenimą. Bet, pavyzdžiui, užuot dviračiu mynęs į parduotuvę, pasiimi riedį, ant kurio atsistoji, palinksti į priekį ir važiuoji. Kad raumenys atrofuotųsi, nieko nereikia daryti, elektroninis dviratis pats tave veža. Kai nusiperkame modernią mašiną su autopilotu, nelieka nieko kita, kaip tik pasitikėti ja – juk ji visgi vairuoja, o ne mes patys. Manau, po dešimt metų technologijos bus taip pažengusios, kad nebereikės keliauti į parduotuvę: turėsime išmanųjį šaldytuvą, į kurį, vos suvedus duomenis ekrane, maistas bus transportuojamas tam tikrais kanalais, o mokėsime už produktus elektronine bankininkyste. Tarp kitko, mašinos, bent jau šešiasdešimt procentų jų, važinės tik varomos elektros, o ne naftos, valdomos autopilotu. Galvoju, kad jose (visos bus užregistruotos policijoje) įdiegs sistemą, užblokuojančią mašiną, su kuria spruks vagis. Vagis negalės pabėgti nuo policijos įsėdęs į bet kurią mašiną, kad ir savo. Tai labai palengvins pareigūnų darbą, sustabdys plėšimus. Ar sukurs akinius, valdomus minčių? Galbūt, bet tikrai ne po dešimt metų. Kiek vėliau.

Žingsniuodami nesvarbu kur: į darbą, teatrą, koncertą, į pasimatymą, susitikti su draugais, tiesiog šiaip – valkiodamiesi savo „brangiais reikalais“ užtinkame vargšus, skarmalais apsirengusius benamius. Lietuvoje jų yra, bet ne tiek daug, kiek kitose Europos šalyse: Anglijoje, Ispanijoje, Švedijoje (ir ekonomiškai stipriose šalyse), apskritai – visame pasaulyje. Kad ir kokie tūkstantmečių pasiekimai yra, kokius meno kūrinius žmonija sukūrė, nuostabiausius architektūrinius pastatus pastatė, kiek revoliucijų įvykdė, nesugebėjo pasirūpinti darbu bei duona absoliučiai visiems žmonėms. Gal per ateinančius dešimt metų kas pasikeis? Optimistiškai viliuosi, jog darbo vietų žymiai padaugės visame pasaulyje. Net Afrika, manau, per dešimt metų taps tikrai ekonomiškai stipresniu kontinentu. Mes greitai vystomės.

Žmogus moka svajoti. Svajonės, kaip žinome, pildosi. Kartais lyg stebuklų keliu, lyg mostelėjus burtų lazdele nematomam režisieriui. Tobulėjimo procesas sunkus ir ilgas, reikalaujantis tiek individualių, tiek kolektyvinių pastangų. Bet jis nesustos.